روسیا اوردوسونون بهموت و آودیوکا ایستیقامتینده‌کی هوجوم‌لاری‌نین قارشی‌سی اوکراینا اردوسو طرفیندن آلینیب.
اوکراینا باش قرارگاهی سون 24 ساعاتدا باش وئرن قارشیدورما‌لار و روسیا اردوسونون ایتکی‌لری ایله باغلی آچیقلاما وئریب.
آچیقلامایا گؤره، بهموت ایستیقامتینده هوجوما جهد ائدن روسیا قوه‌لری اوغورسوزلوغا دوچار اولوب و گئری چکیلیب.
روسیا قوه‌لری‌نین تانک، توپ و راکت‌لردن ایستیفاده ائتمکله آودیوکایا هوجوم جهدلری‌نین قارشی‌سی اوکراینا اردوسو طرفیندن آلینیب.
اوکراینا باش قرارگاهی‌نین دیگر بیاناتیندا ایسه، روسیا اوردوسونون اکثریتی دونتسک بؤلگه‌سینده اولماقلا 150 عسگر ایتیردیگی بیلدیریلیب.
آچیقلامادا 24 فوریه -23 آوقوست تاریخ‌لری آراسیندا اوکراینادا عمومی‌لیکده 45 مین 550 روسیا عسگری‌نین ضررسیزلشدیریلدیگی قئید ائدیلیب. بو مدت عرضینده روسیایا مخصوص 234 اوچاق، 198 هلیکوپتر، 1921 تانک، 4238 زره‌لی آراج، 1333 توپ، 266 راکت آتار سیستمی و 146 هاوا هوجوموندان ساوونما سیستمی‌نین محو ائدیلدیگی بیلدیریلیب.
آچیقلامادا همچنین روسیا قوه‌لری‌نین 3150 اتومبیل، 15 گمی، یونگول سرعت‌لی قاییق و 817 پیلوت‌سوز اوچوش آپاراتینی ایتیردیگی، روسیا طرفیندن آتیلان 196 قانادلی راکتین ایسه اوکراینا هاوا هوجوموندان ساوونما بؤلمه‌لری طرفیندن وورولا‌راق محو ائدیلدیگی بیلدیریلیب.
روسیا ساوونما ناظیرلیگی‌نین مارسین 25-ده وئردیگی آچیقلامادا اوکراینادا 1351 روس عسگری‌نین اؤلدوگو آچیقلانیب، لاکین سونرا‌دان ایتکی‌لرله باغلی معلومات‌لار یئنی‌لنمه‌ییب.
اوکراینا باش ساووجیسی ایسه فوریه‌نین 24-ده روسیانین اوکراینایا محاربه اعلان ائتمه‌سیندن سونرا حیاتینی ایتیرن اوکراینا‌لی اوشاق‌لارلا باغلی معلومات پایلاشیب.
بونا گؤره، روسیا-اوکراینا محاربه‌سی‌نین باشلادیغی 24 فوریه‌دن آوقوستون 23-دک 374 اوشاق حیاتینی ایتیریب، 723 اوشاق ایسه یارالانیب.
اوکراینا باش قرارگاه رئیسی والری زالوژنی فوریه‌نین 24-ده روسیا ایله باشلایان ساواش دا 9 مینه یاخین اوکراینا‌لی عسگرین حیاتینی ایتیردیگینی بیلدیریب.
